ปกติประจำเดือนมา 4-5 วัน แต่ 2 อาทิตย์ที่แล้วทานยาคุมฉุกเฉิน 1 เม็ด อีก 1 อาทิตย์หลังทานยาคุมมีประจำเดือนมาครั้งนี้ประจำเดือนมาหลายวันกว่าปกติ ช่วงวันที่ 4-5 ของประจำเดือนเหมือนจะหมดแล้ว แต่ก็ยังมีเลือดออกกระปริบปรอยอยู่ ไม่มาก แต่ก็มีทุกวัน ตอนนี้เป็นประจำเดือน 9 วันแล้ว อยากทราบว่ามีปัญหาอะไรหรือไม่คะ
สวัสดีค่ะ หลังจากที่ทานยาคุมฉุกเฉินไป 1 สัปดาห์ หากได้มีเลือดออกมา โดยที่ไม่ใช่ช่วงปกติที่ประจำเดือนควรจะมา เลือดที่ออก ก็น่าจะเกิดจากผลของยาคุมฉุกเฉินได้ค่ะ แต่โดยส่วนใหญ่ มักจะออกไม่นานเกิน 1 สัปดาห์ ทั้งนี้ หากเลือดออกนาน 9 วันแล้ว แต่มีปริมาณไม่มาก ออกแบบกะปริดกะปรอย ก็อาจลองสังเกตอาการต่อไปอีกซักระยะค่ะ หากในที่สุด เลือดได้หยุดไหลไป ก็ไม่ได้ถือว่าอันตรายอะไร และก็น่าจะเกิดจากผลของยาคุมฉุกเฉินดังกล่าวไปค่ะแต่หากเลือดยังคงไหลไม่หยุดอีก แนะนำควรไปพบสูติ-นรีแพทย์เพื่อรับยารักษาให้เลือดหยุดไหล และหาสาเหตุอื่นๆ เพิ่มเติมต่อไป เช่น เกิดจากมีมดลูกอักเสบ มีเนื้องอกมดลูก เยื่อบุโพรงมดลูกหนา เป็นต้น นอกจากนี้ หากก่อนหน้าที่จะทานยาคุมฉุกเฉิน ได้มีเพศสัมพันธ์มาก่อนอีก ก็ควรลองตรวจหาการตั้งครรภ์ดูด้วย เพราะอาจเป็นเลือดที่เกิดจากภาวะแทรกซ้อนของการตั้งครรภ์ก็ได้ค่ะ